આ અંગેની પ્રાપ્ત વિગત એવી છે કે વસ્ત્રાલ વિસ્તારમાં આવેલ અબજીબાપા લેકવ્યૂ એપાર્ટમેન્ટના ત્રણ બ્લોકના દસ ફ્લેટમાંથી મોડી રાતે તસ્કરો લાખો રૂપિયાની ચોરી કરીને ફરાર થઇ ગયા છે. વહેલી સવારે અબજીબાપા લેકવ્યૂના રહીશો ઊઠ્યા ત્યારે તેમના પડોશના રહીશોનાં મકાનનાં તાળાં તૂટેલાં જોયાં હતાં. આ ઘટનાને લઇને તમામ રહીશો લેકવ્યૂ એપાર્ટમેન્ટના કોમન પ્લોટમાં ભેગા થયા હતા, જ્યાં તપાસ કરતાં જાણવા મળ્યું હતું કે એચ, જે, અને જી બ્લોકના ૧૦ ફ્લેટનાં તાળાં તોડીને તસ્કરોએ લાખો રૂપિયાની ચોરી કરી છે. દસ ફ્લેટમાં થયેલી ચોરીને પગલે સ્થાનિકોએ તાત્કાલિક પોલીસને જાણ કરીને બોલાવી દીધી હતી.